आदमी दे अन्दरै दी कुसै चीजा गी पन्छानियै मनुक्ख जिसलै उन्दे न्यां दा भार परमात्मा पर नईं छोड़ियै अपने उप्पर लेई लैंदा ऐ, तां मिगी शरम औंदी ऐ। मनुक्ख आखदा ऐ में नेआं, ओ नेआ ऐ। ए में नईं समझी सकदा, मरी जाने पर बी नईं। ए गल्ल अपने तक्कर गै सीमित नईं हुन्दी, दूएं दे बारे च बी आदमी अपनी समझने दी शक्ति दा कोई ऐन्त नेईं समझदा। केईं बारी अलोचकें दे लेख पढ़ियै हासा नेईं रुकदा। कवि गी ते नेईं, पर ओ काव्य दे मनुक्खें गी पछानदे न। फी जोरें-जोरें आखदे न, ‘ये पात्तर कदें इस चाल्ली दा नेईं होई सकदा, कदें नेआ कम्म नेईं करी सकदा।’ इस चाल्ली दियां खबरै किन्नियां गल्लां न। लोक आखदे न वाह्, वाह्! क्या अलोचना ऐ! इस्सै गी ते आखदे न चरित्तर-समालोचना। फलां अलोचक दे हुन्दे कोई फजूल गल्ल कियां लिखी सकदा ऐ? दिक्खी लैओ, कताबा च जेड़ियां कमियां हियां, उनें गी इक्क-इक्क करियै चुनी रक्खे दा ऐ।’ रक्खी लैन देओ। भुल्ल कोदे कोला नेईं होन्दी? अलोचना पड़ियै, करियै बी कदें-कदें शरमा दे मारे सिर उच्चा नेईं करना हुन्दा। मनै च आक्खनां, हाए मन्दे भाग! मनुक्खें दे मनै दा कोई ऐन्त नेईं, पर के ए छड़ी गल्लां करने आली गै चीज ऐ? जिसलै आदमी कुसै चीजै दे बारे मता गर्व करदा ऐ, उसलै इनें सारिएं गल्लें दा के मुल्ल रेई जन्दा ऐ? थोआड़े अनगिनत जन्में दे अनगिनत चम्भे आले कम्म, इस बेऐन्त मनै च आसरा लेई सकदे न, ते इक्कै इक्क जागियै थोआड़ी अक्ल, पढ़ाई-लखाई, थोआड़ी समझ ते आदमी पन्छानने दी सूझ-बूझ गी खिनै च गै चूर-चूर करी ओड़दे न। पर क्या तुस इक बारी बी नेईं सोचदे जां समझी सकदे जे ए ते बगैर सीमा दे आत्मा दा आसन ऐ?